projecte-aina/catalan_government_crawling huggingface dataset:
Per a més informació podeu posar-vos en contacte amb Lydia Allueva ( [EMAIL] ) o telefonar al número 93 5513637.
Podeu reservar la vostra plaça i confirmar l'assistència a la jornada a través del formulari d'inscripció que trobareu a continuació.
Si teniu alguna necessitat especial en relació a la vostra mobilitat o alimentació podeu posar-vos en contacte amb Lydia Allueva ( [EMAIL] ) –indicant-hi en el tema del correu: "Necessitats especials Jornada PAAS"- o telefonar al número 93 5513637.
Data límit de presentació de projectes:
"Atenció a la diversitat en el menjador escolar" s'ha celebrat a la seu de Agència de Salut Pública de Catalunya (ASPCAT) amb gran èxit d'assistència.
Es tracta d'una jornada organitzada per l'Agència de Salut Pública de Catalunya (ASPCAT).
La primera edició d'aquesta jornada es va realitzar el passat mes de juny en col·laboració i a la seu de Fundació Alícia (Sant Fruitós del Bages), i s'ha repetit per tal de donar cabuda a l'elevat nombre d'inscripcions que es varen produir.
En la 2a edició han participat 150 professionals de l'àmbit.
Carmen Cabezas Sub-directora de Promoció de la Salut de l'ASPCAT, va donar la benvinguda als assistents i explicar els objectius i expectatives de la jornada.
Seguidament, es van fer diferents exposicions amb l'objectiu d'aportar informació tècnica, mèdica i nutricional sobre les malalties o trastorns més freqüents (al·lèrgies i intoleràncies) que requereixen adaptacions dietètiques dels menús basals escolars.
També es van donar a conèixer la normativa vigent i els principals aspectes de gestió higiènica i sanitària de les programacions de menús especials per a aquestes situacions i la correcta manipulació dels aliments implicats, amb les exposicions de Gemma Castillejo, Anna Pons, Gemma Castella i Cristóbal Pérez.
Durant el matí es varen presentar 4 interessants experiències desenvolupades en menjadors d'escoles de Catalunya sobre la gestió de la diversitat alimentària tan relacionat amb motius de salut com amb motius religiosos o ètics, per part de professionals de l'empresa Teno; de l'Escola Thau de Sant Cugat del Vallès; de l'empresa Campos Estela i l'Escola Fluvià de Barcelona i de i de l'empresa Eurest Catalunya i l'Escola Vila-roma del Baix Empordà.
La jornada va finalitzar amb la presentació d'algunes receptes(elaborades pel cuiner David Gil de Fundació Alícia durant la 1a edició), per part de Maria Blanquer, Dietista-Nutricionista de l'ASPCAT.
Des de l'ASPCAT, volem agrair a tots i totes els i les ponents i assistents a aquestes dues edicions, la seva participació i aportacions per a la millora de la qualitat dels serveis de menjador escolar, reconeixent-los com a espais de participació i aprenentatge.
Actius i salut és un projecte integrat dins del Pla interdepartamental de salut pública (PINSAP) i del projecte COMSalut.
Per millorar la salut de la població és fonamental identificar i reforçar els seus actius.
Un actiu és un recurs que dóna salut i benestar a les persones o els grups d'una comunitat.
Persones, entorns, equipaments i activitats comunitàries poden ser actius.
El mapatge d'actius és un element fonamental en processos de salut comunitària.
Actius i salut facilita una construcció col·laborativa de salut, mitjançant la identificació d'actius per part de persones i comunitats i la seva visibilització.
L'aplicació permet que individus o entitats introdueixin activitats i recursos comunitaris, i també permet identificar actius d'un territori concret.
Es tracta de construir i fer créixer entre tots el mapa dels actius de Catalunya.
El projecte consta d'un cercador d'actuacions comunitàries i un espai per introduir activitats i recursos comunitaris.
L'aplicació ha estat una adaptació al nostre context de l'eina "Astúries Actua", creada per l'Observatori de Salut d'Astúries (Conselleria de Salut).
Aquesta eina ha estat adaptada i compartida pel Programa d'activitats comunitàries en atenció primària de la Societat Espanyola de Medicina Familiar i Comunitària (PACAP) i l'Hospital Italià d'Argentina.
Aquesta adaptació es realitza en el marc de l'Aliança de Salut Comunitària; es tracta d'un conveni de col·laboració entre diferents comunitats autònomes i universitats per impulsar la salut comunitària a l'Estat espanyol, en el qual participen l'Agència de Salut Pública de Catalunya i l'Agència de Salut Pública de Barcelona.
La jornada organitzada pel Consorci de Salut Laboral i Social de Catalunya posa el focus en els entorns de treball
L'ASPCAT ha participat en la trobada de Salut Pública organitzada pel Consorci de Salut i Social de Catalunya: Com promoure la salut des de l'entorn de treball.
Les empreses promotores de salut celebrada el dia 19 de setembre.
En la primera part de la jornada s'ha explicat què son les empreses promotores de salut i quins son els seus beneficis, les eines que hi ha disponibles al canal salut i s'ha presentat la creació del nou diploma d'adhesió al projecte empresa promotora de salut que forma part del Pla Interdepartamental i Intersectorial de Salut Pública |PINSAP|.
La Fundació Sanitaria de Mollet ha explicat la seva experiència i les accions que estan implementant com a entitat segura i saludable.
En el col·loqui posterior s'han aclarit els dubtes que tenien els assistents i s'han establert contactes amb entitats interessades en iniciar el camí cap a l'empresa promotora de salut.
La promoció de la salut a les empreses es relaciona amb una millor qualitat de vida laboral, una satisfacció a la feina més gran i una millora de la productivitat.
El projecte d'empresa promotora de salut del PINSAP permet fer un autodiagnòstic de la situació i proporciona eines per millorar la salut a l'entorn laboral.
L'ASPCAT s'alinea amb els objectius del Dia Mundial de les Persones Sordes
En el Dia Mundial de les Persones Sordes, que se celebra el 26 de setembre, l'ASPCAT referma el compromís per consolidar i estendre el Programa de la hipoacúsia perquè arribi al 100% dels nou nats.
L'Agència de Salut Pública de Catalunya i el CatSalut uneixen esforços amb els centres maternals i la unitat de referència d'hipoacúsia de l'Hospital de Sant Joan de Déu per aconseguir que cap infant perdi l'oportunitat ser inclòs en el Programa.
Actualment, el cribratge neonatal de la hipoacúsia té una cobertura del 85,8% a la xarxa pública i d'un 68,9% a la xarxa privada.
Gràcies a aquestes xifres, el Programa ha permès diagnosticar i tractar 183 infants nascuts durant el 2018 a Catalunya.
El Programa de la hipoacúsia neonatal té com a objectiu fer la detecció del dèficit auditiu en els nadons per tal de poder-lo diagnosticar i fer-ne el tractament i el seguiment tan precoçment com sigui possible.
Segons els estudis científics, un 80% de les hipoacúsies estan presents al moment del naixement.
En aquests casos, l'abordatge de la sordesa en edats primerenques permet una millora molt important dels resultats auditius i del desenvolupament de l'infant, especialment del llenguatge i de la parla.
El Programa s'ofereix a tots els infants nascuts a Catalunya.
Consisteix en una prova que no ocasiona cap molèstia al nadó i que es realitza durant els primers dies de vida, habitualment en el centre maternal on ha nascut.
Quan la prova surt positiva o no concloent, es repeteix abans o just al mes de vida.
Si es confirma el resultat positiu, l'infant és remès a una unitat de referència d'hipoacúsia per tal de confirmar el diagnòstic i plantejar el tractament més adequat en cada cas.
El programa de la hipoacúsia neonatal comprèn el Protocol per a la detecció precoç, el diagnòstic, el tractament i el seguiment de la hipoacúsia neonatal, així como un tríptic informatiu per a les famílies.
El protocol descriu el procediment del cribratge auditiu i els circuits per a la implementació del mateix, amb l'objectiu d'identificar aquells infants que presenten una pèrdua auditiva>= 40dB per tal de fer un diagnòstic precoç, un tractament i seguiment el més aviat possible dels infants amb sordesa.
Per oferir als pares i mares una informació complementària de suport que informi sobre la prova de cribratge i el que comporta, així com els beneficis de dur-la a terme, s'ha elaborat conjuntament amb les societats científiques un tríptic dirigit a pares i mares que explica perquè és important valorar l'audició dels infants i què volen dir els resultats de les proves.
Aquest material es distribueix a les maternitats de Catalunya on es duu a terme el cribratge
Per facilitar la implementació del protocol, des del Departament de Salut s'ofereix a formació als centres maternals en col·laboració amb la unitat de referència per a la hipoacúsia infantil (URH), que és l'Hospital Sant Joan de Déu.
A partir del Decret 4/2015, de 13 de gener les maternitats privades es van incorporar al cribratge neonatal de la hipoacúsia.
Implantació del Protocol per a la detecció precoç, diagnòstic, tractament i seguiment de la hipoacúsia neonatal en l'àmbit del CatSalut.
El dijous 3 d'octubre, al Servei Educatiu de l'Alt Penedès es va fer la trobada de benvinguda de les 7 primeres escoles que s'han adherit al projecte d'Escoles Saludables de l'Alt Penedès (ESAP).
Desprès de la experiència pilot desenvolupada a l'escola Mas i Perera de Vilafranca, hores d'ara ja són 8 les escoles que es comprometen a seguir les línies marcades pel projecte d'Escoles Saludables de l'Alt Penedès.
Una iniciativa que neix fruit del treball en xarxa entre diferents agents educatius i sanitaris del Penedès (Departament d'Ensenyament, Departament de Salut, Consell Català de l'Esport i l'Ajuntament de Vilafranca del Penedès).
L'objectiu és fomentar hàbits saludables: alimentació saludables, vida activa, promoció de l'activitat física, del benestar emocional i de salut...a través d' activitats a l'escola i recomanacions als infants i a les famílies
Durant la trobada s'ha fet la presentació del projecte ESAP, la definició del pla de treball pel curs 2019-2020 i finalment l'entrega de les motxilles saludables a cada una de les escoles.
Així doncs, actualment formen part del projecte ESAP les següents escoles:
Podeu consultar la presentació de Presentació Benvinguda ESAP
Celebrada el 29 de març de 2019
10 anys del Dia Mundial de l'Activitat Física a Catalunya.
La lluita contra el sedentarisme, "enemic número 1 de la salut pública", centra la Jornada Internacional de Promoció de l'Activitat Física.
La Generalitat anima la ciutadania a celebrar el Dia Mundial de l'Activitat Física 2019 per promoure l'activitat física com a eina de salut i benestar.
Celebració massiva del Dia Mundial de l'Activitat Física a Vic, amb 2.500 participants.
Des del Servei de Salut Maternoinfantil de la Sub-direcció de Promoció de la Salut de l'ASPCAT, per facilitar la implementació de les recomanacions de la 3a edició del Protocol de seguiment de l'embaràs a Catalunya, ha realitzat la primera edició del curs 'ACTIVITATS PREVENTIVES I ASSESORAMENT EN LA VISITA DE PLANIFICACIÓ DE L'EMBARÀS' acreditat amb 1,8 crèdits pel Consell Català de Formació Continuada de les Professions Sanitàries, a la que han assistit 25 professionals dels centres d'atenció a la salut sexual i reproductiva de Catalunya
Aquesta formació s'afegeix a la ja realitzada sobre Salut Mental Perinatal, Nous cribratges del Protocol de l'embaràs i Tabac i gestació i és específica per a estandarditzar les actuacions dels professionals en la visita que té lloc abans que la persona estigui embarassada.
A aquesta primera edició del curs han assistit 25 llevadores de l'Atenció Primària i s'ha dut a terme a la seu de l'ASPCAT els dies 10 i 11 d'octubre de 2019.
Entre els aspectes destacats d'aquest curs es troben les recomanacions sobre:
També s'ha aprofundit sobre com s'han d'abordar les gestacions en parelles que estan diagnosticades de malalties com la diabetis, l'hipotiroïdisme o el càncer i quines actuacions estan recomanades sobre continuació de tractaments, preservació d'ovòcits, etc, per tal d'aconseguir l'objectiu global del curs, que és que les persones arribin a la gestació en el millor estat de salut possible i així millorar la salut perinatal de les mares i els nadons a Catalunya.
Tot i que fa anys que no se'n registra cap cas, s'aplica un protocol de vigilància de les paràlisis flàccides agudes en menors de 15 anys
A Catalunya, d'acord amb les directrius de l'OMS, s'ha continuat amb les actuacions de vigilància incloses en el Pla estratègic 2013-2018, un dels objectius dels qual és que el continent europeu es mantingui lliure de poliomielitis.
A Catalunya, les actuacions de vigilància per donar compliment a l'esmentat pla es realitzen en el marc del Protocol per a la vigilància de les paràlisis flàccides agudes en menors de quinze anys, el qual es coordina des de la Sub-direcció General de Vigilància i Resposta a Emergències de Salut Pública i es basa en la notificació i investigació dels casos de paràlisis flàccides agudes (PFA) detectats en menors de quinze anys.
Al 2018, en el marc del protocol, es van notificar i estudiar un total d'onze casos de PFA en menors de quinze anys corresponent a una taxa de 0,93/100.000 habitants; en les anàlisis practicades als casos no es va detectar cap virus de la polio.
En la vigilància complementària d'enterovirus realitzada l'any 2018, es van aïllar majoritàriament enterovirus A71, echovirus 30 i echovirus 9 entre els genotipats a diferencia de l'any 2017 que va predominar el genotip coxsackievirus B5.
No es va detectar cap enterovirus poliovirus like en la vigilància ambiental.
El Departament de Salut manté l'estratègia de reforçar les cobertures de vacunació, especialment en les poblacions que tenen més dificultats per accedir al sistema sanitari i en viatgers a països endèmics i continua amb la vigilància d'enterovirus complementària i la vigilància mediambiental per tal de detectar de forma precoç la circulació de PV si es produís.
La vacunació contra la poliomielitis és sistemàtica i el calendari de vacunacions de Catalunya inclou l'administració de 3 dosis en el primer any de vida, als 2, 4 i 11 mesos, inclosa en la vacuna hexavalent i una darrera dosi de reforç als 6 anys.
A Catalunya, segons les darreres dades disponibles, l'any 2018, la cobertura vacunal contra la poliomielitis amb al menys dues dosis és del 95,6% en el primer any de vida.
Les cobertures de vacunació contra del virus de la poliomielitis, la immunitat de la població i les bones condicions higièniques i sanitàries es tradueixen en un risc molt baix de transmissió d'aquesta malaltia, tot i que la persistència de poliovirus (PV) a dues zones endèmiques del món, Afganistan i Pakistan, fa que el risc de rebre un cas importat no es pugui descartar totalment.
Protocol per a la vigilància de les paràlisis flàccides agudes en menors de 15 anys (Canal Salut)
Vigilància de les paràlisis flàccides agudes en menors de 15 anys a Catalunya.
Pla estratègic per a l'erradicació de la poliomielitis i la fase final 2013-2018 (OMS)
Estratègia per a la fase final de l'erradicació de la poliomielitis 2019-2023 (OMS)
La Xarxa de Prevenció i Control del Tabaquisme a la Catalunya Central ho explica en una sessió de formació destinada als professionals de la Demarcació
El tabaquisme passiu representa un factor de risc evident per a la salut, i l'exposició de les persones a aquest agent es pot mesurar.
La investigadora de la Unitat de Control del Tabac de l'Institut Català d'Oncologia, Marcela Fu Balboa, ho va explicar als professionals de la Catalunya Central en una sessió celebrada el passat 3 de maig, a instàncies de la Xarxa de Prevenció i Control del Tabaquisme a la Catalunya Central.
Marcela Fu va fer una exposició molt ben valorada pels assistents en què va combinar combinar l'explicació dels mètodes que s'utilitzen per mesurar l'exposició al fum del tabac amb exemples de diferents estudis que s'han dut a terme per mesurar l'exposició al fum en diferents àmbits, i les conclusions.
El fum ambiental del tabac (FAT) és una barreja del fum exhalat (de qualsevol tipus de tabac), de la combustió de la cigarreta i de l'aire ambiental.
Respirar aquest fum és el que s'anomena tabaquisme passiu.
El FAT està considerat un agent cancerigen per a les persones, provoca un augment del risc de patir malalties cardíaques i respiratòries en adults i infants i, en nadons o durant l'embaràs, pot provocar pes baix en néixer, creixement fetal lent o síndrome de la mort sobtada de l'infant, entre d'altres problemes de salut
El tabaquisme és la primera causa de mort evitable i el tabaquisme passiu és una altra forma de consum de tabac.
Segons l'Agència Internacional de Recerca sobre Càncer (IARC), el FAT està considerat cancerigen i en adults pot provocar isquèmia miocardíaca i símptomes respiratoris fins a provocar bronquitis i pneumònia.
Específicament en nadons o durant l'embaràs, pot provocar trastorns del desenvolupament, pes baix en néixer, creixement fetal lent, síndrome de la mort sobtada de l'infant o otitis mitjana exsudativa persistent.
No cal que el fumador sigui present per inhalar el FAT, ja que les partícules procedents de la combustió del tabac queden adherides a les superfícies, però al cap d'hores o dies ser alliberades a l'ambient altra vegada.
Per avançar en l'abordatge de la prevenció i la deshabituació tabàquica, des de tots els àmbits i a tot el territori, es va crear la Xarxa de Prevenció i Control del Tabaquisme de la Catalunya Central.
Des de l'any de la seva creació, la Xarxa ha programat sessions de formació per a professionals de la salut principalment −però també d'altres àmbits− perquè puguin ampliar els seus coneixements, adquirir habilitats i tenir les eines necessàries, com a professionals i tècnics de salut, per poder ajudar les persones que els fan consultes sobre com evitar la iniciació al tabac o per facilitar la deshabituació tabàquica.
La sessió va tenir lloc el passat divendres, 3 de maig, a les instal·lacions de la Gerència Territorial de l'ICS, a Sant Fruitós de Bages, i hi van assistir professionals del món de la salut.
En general, la sessió va estar ben valorada pels assistents.
Sabies que segons l'Organització Mundial de la Salut (OMS):
La bona notícia és que podem millorar la salut oral si evitem comportaments com una alimentació poc saludable, l'ús del tabac, el consum excessiu d'alcohol i una higiene oral deficient.
T'animen a calcular el teu risc de càries clicant a "Calcula el teu risc" i si completes el test, fins al final, rebràs els consells de salut oral més adequats per a què tinguis unes "Dents de cine"
La Xarxa d'Hospitals Promotors de la Salut celebra la V Jornada, centrada en la reflexió sobre les estratègies implementables en tots els centres
Un centenar de professionals, entre gestors sanitaris i de l'administració de l'àmbit sanitari, van compartir les millors experiències i bones pràctiques en promoció de la salut en la V Jornada de Promoció de la Salut organitzada per la Xarxa d'Hospitals Promotors de la Salut (HPH-Catalunya).
Sota el lema "Organitzacions Promotores de Salut", el passat 17 de maig es van posar en valor els programes i projectes implementats en les organitzacions i es va reflexionar sobre la necessitat de definir i planificar estratègies en promoció de la salut en tots els centres.
La conferència inaugural va anar a càrrec de Ferran Ramon-Cortes Muntaner, director de l'Institut 5 Fars.
La conferència es va centrar en la importància de personalitzar la comunicació entre els professionals sanitaris i les persones que atenen tenint en compte alguns trets de la personalitat de cadascun.
La primera taula rodona "Millora de la comunicació entre personal sanitari, pacients i familiars" moderada per Mònica Fernàndez, va presentar tres experiències de bones pràctiques relacionades amb les millores en la comunicació:
La segona taula, moderada per Anna Carol Pérez, " Entorn de treball segur i saludable" va compartir tres experiències vinculades a la creació d'un l'entorn de treball segur i saludable:
Posteriorment es va dur a terme un col·loqui sobre la importància de la Promoció de la Salut dins de les organitzacions, moderat per Isabel Ramon.
Hi van participar l'Hospital de Sant Rafael, La Fundació Sanitària de Mollet, el Grup Janus, l' Hospital Sant Joan de Deu i l'empresa Henkel.
Manel Santiñá, tresorer de la Xarxa HPH Cat va presentar els treballs guanyadors dels Ajuts a la Recerca 2018:
També es van lliurar els premis als Ajuts a la recerca als guanyadors d'enguany:
Carmen Cabezas, sub-directora general de promoció de la salut de la Secretaria de Salut Pública i Cristina Iniesta, Presidenta de la Xarxa HPH Cat, van clausurar la jornada.
La Xarxa Catalana d'Hospitals i Centres Promotors de la Salut (HPH Catalunya) és una xarxa fundada al 2008.
És una Associació Científica sense ànim de lucre que agrupa 28 centres sanitaris de Catalunya que treballen impulsant polítiques de Promoció de la Salud a les seves organitzacions.
Els centres del territori català que participen a la xarxa col·laboren per promoure el coneixement de les persones sobre la seva salut, millorar la comunicació entre els professionals de la salut i persones/pacients, aconseguir un entorn laboral més saludable i tenir implantat un sistema de treball que promogui la salut en les organitzacions sanitàries.
Des de l'inici han comptat amb el suport de l'Agència de Salut Pública de Catalunya a través de la sub-direcció general de Promoció de la Salut.
El document facilita l'abordatge homogeni del tabaquisme des de la preconcepció fins a l'edat pediàtrica
Evitar l'exposició infantil al fum ambiental del tabac (FAT) té molts beneficis per a la salut dels infants.
Entre d'altres, la disminució de les otitis i les infeccions respiratòries, la millora del control de l'asma i, en el cas dels lactants, la disminució del risc de la síndrome de la mort sobtada.
Conscient d'això, el programa Atenció Primària sense Fum ha elaborat un Document sobre Tabaquisme Ambiental i salut Perinatal i Infantil (TASPI), presentat aquesta setmana a Barcelona.
La guia l'ha elaborat un grup de treball multidisciplinar integrat per professionals de l'atenció primària, la pediatria, la salut sexual i reproductiva, els hospitals d'aguts i la salut pública.
El fum ambiental de tabac (FAT) té més de 7.000 compostos químics, molts dels quals són tòxics i cancerígens.
Hi ha proves abundants dels efectes de l'exposició al FAT sobre la salut tant entre les persones adultes com entre els infants.
El principal objectiu d'aquest document és facilitar l'abordatge coordinat i homogeni del tabaquisme en el període de preconcepció, l'embaràs, la lactància i l'edat pediàtrica amb la finalitat d'evitar l'exposició al FAT oferint consell sanitari per deixar de fumar a les mares i les seves parelles en les visites prèvies a la concepció, en el seguiment de l'embaràs, el part i la lactància, i en la primera infància.
A més de la intervenció per esbrinar l'exposició al FAT i per ajudar a deixar de fumar i evitar les recaigudes, la guia proposa el consell a les famílies per reduir aquesta exposició.
Aquesta nova publicació ve a reforçar les activitats de sensibilització i formació continuada dels professionals sanitaris per a la protecció dels infants davant del FAT que es porten des de l'Agència de Salut Pública de Catalunya amb la col·laboració del Programa d'Atenció Primària sense Fum i la Xarxa Catalana d'Hospitals sense Fum i les societats científiques i altres entitats implicades en la promoció de la salut i la prevenció i el control del tabaquisme.